การหารือระหว่างรัฐมนตรีเอเปคช่วงอาหารกลางวัน เน้นการฟื้นฟูการเชื่อมโยงภูมิภาค ส่งเสริมนโยบายด้านสุขภาพ
นายณัฐภาณุ นพคุณ รองอธิบดีกรมสารนิเทศและรองโฆษกกระทรวงการต่างประเทศ เปิดเผยถึงการหารือระหว่างรัฐมนตรีเอเปคในช่วงอาหารกลางวัน ภายใต้หัวข้อการฟื้นฟูการเชื่อมโยงภูมิภาค หลังจากสถานการณ์การแพร่ระบาดของโรคโควิด-19 ว่า การประชุมช่วงอาหารกลางวันในวันนี้(17พ.ย.65) จะมีการหารือร่วมกับองค์การอนามัยโลก ถือเป็น 1 ใน 3 ประเด็นสำคัญในการประชุมครั้งนี้ ซึ่งทางรัฐมนตรีเอเปค จะมีการแลกเปลี่ยนความคิดเห็น ส่งเสริมนโยบายทางด้านสุขภาพ รวมถึงการเดินทางข้ามพรมแดนท่ามกลางสถานการณ์โควิด-19 เพื่อให้ดำเนินต่อไปได้ในอนาคต โดยจะถือเป็นบทเรียนที่สำคัญ ขณะเดียวกันจะมีการนำเทคโนโลยีดิจิทัล เข้ามาส่งเสริมและเชื่อมโยงให้แก่ภูมิภาคอีกด้วยนอกจากนี้ นายณัฐภาณุ เปิดเผยเพิ่มเติมว่า ในเรื่องของ APEC CEO summit 2022 จะมีทั้งเจ้าหน้าที่ระดับสูงและผู้นำจากภาครัฐและเอกชนเข้าร่วม โดยงานจัดขึ้นระหว่างวันที่ 16-18 พฤศจิกายน 2565 ภายใต้แนวคิด ‘Embrace Engage Enable’ มีเป้าหมายส่งเสริมความมั่งคั่งและการเติบโตของประชาชน และสังคมในเอเชียแปซิฟิกสู่การปรับปรุงสภาพแวดล้อมทางด้านการค้า การลงทุน ตลอดจนการแบ่งปันแง่มุมทางนวัตกรรม เพื่อเสริมสร้างการเติบโตร่วมกัน ตลอดจน Techsauce ได้เข้าร่วมเป็น Media Partner ในงานครั้งนี้ด้วย